
KAUNO KOVO 11-OSIOS GIMNAZIJOS
MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMOSI TVARKOS APRAŠAS

I SKYRIUS
BENDROSIOS NUOSTATOS

1. Šis Aprašas reglamentuoja mokinių asmeninių mobiliųjų telefonų ir kitų galinių įrenginių (toliau kartu – asmeniniai informacinių technologijų įrenginiai) naudojimą Kauno Kovo 11-osios gimnazijoje (toliau – gimnazija) ir (ar) dalyvaujant gimnazijos organizuojamose ugdomosiose veiklose ne gimnazijos aplinkoje.
2. Aprašas parengtas vadovaujantis Mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijomis,
patvirtintomis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726 (su 2026 m. liepos 13 d. įsakymu Nr. V-532/V-691 padarytais pakeitimais).
3. Tvarkos tikslas – užtikrinti saugią ir ugdymui palankią aplinką, skatinti atsakingą ir sąmoningą technologijų naudojimą, mažinti neigiamą skaitmeninių technologijų poveikį mokinių fizinei ir psichinei sveikatai.
4. „Galinio įrenginio“ sąvoka vartojama vadovaujantis Lietuvos Respublikos elektroninių ryšių įstatymo 3 straipsnio 24 dalimi, kuri nustato, kad galinis įrenginys – informacijai priimti ir (arba) perduoti skirtas įrenginys ar jo dalis, kurie tiesiogiai ar netiesiogiai bet kokiomis priemonėmis yra prijungiami prie viešųjų elektroninių ryšių tinklų. Kitos Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme ir Lietuvos Respublikos elektroninių ryšių įstatyme vartojamas sąvokas.

II SKYRIUS
ĮRENGINIŲ NAUDOJIMO RIBOJIMAI IR IŠIMTYS

5. Gimnazijoje ar organizuojant ugdomąsias veiklas ne gimnazijos aplinkoje (išvykus iš gimnazijos visų klasių mokiniai mobiliuosius telefonus su išjungtu garsu arba nustatytu begarsiu režimu ir ausinukus laiko kuprinėje) ribojamas mokinių asmeninių įrenginių naudojimas: 
5.1.  Gimnazijoje nuo 8.00 val. pamokų ir pertraukų metu 1-8 klasių mokiniai išmaniaisiais įrenginiais nesinaudoja, t. y. šios priemonės turi būti saugomos specialiose telefonų saugojimo dėžutėse savo klasėje iki ugdomosios veiklos pabaigos (pamokų, būrelių, VDM pabaigos). Už dėžutes su telefonais atsakingos mokinio padėjėjos. 
5.2.  Iki prasidedant pirmai pamokai I–II gimnazijos klasių mokiniai visus įrenginius su išjungtu garsu arba nustatytu begarsiu režimu ir ausinukus padeda į savo spintelę ir pasiima tik ugdomosios veiklos pabaigoje.
5.3.  III–IV gimnazijos klasių mokiniai pamokų metu įrenginius su išjungtu garsu arba nustatytu begarsiu režimu ir ausinukus laiko kuprinėje (kišenėse mobiliuosius įrenginius laikyti draudžiama).
6. Įrenginius galima naudoti tik šiais atvejais:
6.1.  pamokos ar kitos ugdomosios veiklos metu, kai to paprašo mokytojas ar švietimo pagalbos specialistas;
6.2. jei mokiniui dėl sveikatos būklės reikalinga naudotis įrenginiu (pateikus tėvų ar gydytojo informaciją);
6.3. susidarius nenumatytoms situacijoms, kai būtina nedelsiant susisiekti su tėvais ar pagalbos tarnybomis.

III SKYRIUS
TVARKOS ĮGYVENDINIMAS IR KONTROLĖ

7. Kiekvienų mokslo metų pradžioje su šia tvarka supažindinami mokiniai, jų tėvai (globėjai) bei gimnazijos darbuotojai.
8. Tvarkos laikymosi priežiūrą vykdo mokytojai, klasių vadovai ir gimnazijos administracija.
9. Gimnazija, rengdama šį Aprašą, įvertina gimnazijos tarybos siūlymus ir atsižvelgia į Rekomendacijas. Aprašą tvirtina gimnazijos direktorius ir skelbia viešai gimnazijos interneto svetainėje. Tėvų komitetas ir mokinių taryba gali teikti pasiūlymus dėl Aprašo atnaujinimo ar pakeitimų.

IV SKYRIUS
ATSAKOMYBĖ IR PASEKMĖS

10. Gimnazija neatsako už mokinių asmeninių įrenginių sugadinimą, praradimą ar vagystę, išskyrus atvejus, kai žala atsirado dėl gimnazijos darbuotojų kaltės.
11. Jei mokinys nesilaiko šios tvarkos:
11.1. pirmą kartą – mokytojas žodžiu įspėja mokinį;
11.2. pakartotinai – įrenginys gali būti paimamas iki pamokų ar ugdomosios veiklos pabaigos; 
11.3. jei mokinys atsisako atiduoti ugdymo metu naudojamą telefoną, mokytojas gali kviestis socialinį pedagogą ar gimnazijos administracijos darbuotoją. Fiksuojamas drausmės pažeidimo faktas, informuojami tėvai;
11.4. nuolat pažeidžiant tvarką – įrenginys gali būti paimamas iki ugdomosios veiklos pabaigos ir perduodamas tėvams (globėjams) atsiimti.
12. Dėl gimnazijos taisyklių nesilaikymo mokinio elgesys dalyvaujant tėvams (globėjams, rūpintojams), aptariamas Vaiko gerovės komisijos posėdyje.
13. Gimnazija gali organizuoti individualias konsultacijas mokiniams ir tėvams dėl atsakingo technologijų naudojimo.
14. Taisyklių pažeidimams kartojantis ir išnaudojus mokyklos pagalbos priemones, dėl pagalbos mokiniui poreikio, vaiko gerovės bei saugios aplinkos užtikrinimo gali būti kreipiamasi į Vaiko teisių apsaugos specialistus.
V SKYRIUS
BAIGIAMOSIOS NUOSTATOS

15. Gimnazija įsipareigoja sudaryti sąlygas turiningam mokinių poilsiui pertraukų metu, skatinant veiklas be įrenginių.
16. Tvarka įsigalioja nuo 2026 m. rugsėjo 1 d. ir galioja iki jos pakeitimo ar panaikinimo.

